De fleste norske flyplasser med utenlandsruter har direktefly til London. På en del flyplasser har til og med ruta konkurranse fra flere selskaper. Hvis du som meg sogner til en flyplass uten direktelink, gjør de mange rutene det enkelt å finne fly med mellomlanding. Søk deg fram til beste kombinasjon av pris, tider og mellomlandinger på Momondo*, men book selve billettene direkte hos flyselskapet. Spesielt hvis du skal ha med innsjekket bagasje, krever nemlig Supersaver og resten av hurven langt mer i ekstragebyr enn flyselskapene. Kombinasjonsruter med flere selskaper er derimot best å booke direkte fra Momondo-søkeresultatene. Fra flyplassen og inn til byen er det klart best å ta toget. Gatwick Express hvis du har flydd Norwegian til Gatwick, og Heathrow Express fra Heathrow. Bestill på forhånd for de beste prisene. De forhåndskjøpte billettene er gyldige hele den dagen du bestiller for, så du er relativt trygg selv om flyet eller bagasjen skulle være forsinket.